Die sogenaamde Spur-voorval, en veral Spur se reaksie daarop, het op die allerslegste tyd (vir Spur) gekom om ’n politiek korrekte standpunt in te neem deur onewehandig in ’n rassevoorval op te tree.
Boonop is pres. Jacob Zuma een van die mense wat verkla is, maar oor wie die Menseregtekommissie skynbaar ’n yslike wind gesluk het nadat daar tekens en ’n belofte van vordering was.
In die Spur-voorval het ’n wit pa ’n swart ma woedend gekonfronteer omdat, volgens die pa, die ma se kind sy kind geklap het. Die ma het nie op haar laat wag nie, maar laat waai om die pa die kop te was.
Of die voorval dieselfde sou verloop het as albei ouers wit, of albei swart was, weet ’n mens nie. Spur het sonder ’n “verhoor” (sy eie woorde) besluit die pa is die skuldige en hom alle Spur-takke belet. Die ma is om verskoning gevra.
Dit het gou tot ’n boikotaksie teen Spur gelei. Die Front Nasionaal was blykbaar die leidende party hier, maar volgens Daily Maverick was dit nie duidelik wie agter die Facebookblad gesit het wat die boikot ondersteun het nie. Duisende mense het hul “likes” vir die boikot aangedui.